मेदिनीनगर,ः प्रधानमंत्री मुद्रा योजना के तहत आज भारतीय स्टेट बैंक द्वारा मेगा ऋण अभियान की शुरुआत की गयी। इस सिलसिले में स्थानीय नगर भवन में आयोजित विशेष कार्यक्रम का उद्धाटन करते हुए पलामू के प्रमंडलीय आयुक्त जेपी लकड़ा ने कहा कि प्रधानमंत्री मुद्रा योजना के तहत छोटे व्यवसायी ऋण लेकर अपना व्यवसाय बढ़ा सकते हैं। उन्होंने बैंकों से आग्रह किया कि वे ज्यादा से लोगों को इस योजना से जोड़ें। श्री लकड़ा ने कहा कि प्रधानमंत्री की सोच देश में आर्थिक आजादी लाने की है। ऐसी योजनाओं से साहूकारी प्रथा खत्म होगी। इस अवसर पर एसबीआई के क्षेत्रीय प्रबंधक अनूप कुमार ने बताया कि इस योजना को तीन कैटेगरी में बांटा गया है। पहला शिशु कैटेगरी है, जिसमें 50 हजार के तक के ऋण देने का प्रावधान है, जबकि किशोर योजना के तहत 50 हजार से पांच लाख तक के ऋण उपलब्ध कराये जायेंगे। तरुण योजना के तहत पांच लाख से 10 तक का ऋण उपलब्ध कराया जाना है। इस मौके पर अन्य लोगों के अलावा जिला परिषद उपाध्यक्ष बिनोद सिंह, पीएनबी के मुख्य प्रबंधक पीके मित्तल, एलडीएम केके सिन्हा, उपविकास आयुक्त प्रमोद सिंह, वनांचल ग्रामीण बैंक के क्षेत्रीय प्रबंधक एसके सिंह, एसबीआई के सहायक प्रबंधक पीबी सिंह, मुख्य प्रबंधक सतीश कुमार और उपप्रबंधक संजय श्रीवास्तव भी मौजूद थे। इस दौरान एसबीआई की ओर से शिशु योजना के तहत 501 लोगों को ऋण उपलब्ध कराया गया।